Parlo ciæo 15 aprile 2018
Stöie de l’atro zeugo do ballon, pratica antiga do Ponente ligure
Andrea Acquarone
Genova - Gh’è chi ô ciamma “ballon”, chi â ciamma “balletta”. De varietæ ghe n’è diverse, anche inta traduçion italiaña: palla pugno, palla elastica, pantalera. Quello che cangia son i dettaggi de regole de un zeugo che “pe spiegâlo ben ghe vorrieiva unna vitta” (Stefano Bevione). Pe fâla breve: se forma doe squaddre da quattro zugoei che çercan de asbriâ unna balletta à corpi de pugno, là donde i avversäi no peuan ciù cacciâla in derê.
Se tratta de un tipo de zeugo ciutòsto diffuso inti diversci paixi d’Euröpa, donde a varietæ fòscia a ciù avvoxâ a l’è a “pilota basca”. Ma o ballon (ò balletta) de quæ parlemmo niatri a l’è unna specialitæ da Liguria de Ponente e de Langhe. Lì no gh’è paise ch’o no l’agge in sciâ ciassa prinçipâ, escì ben che in deschinâ, e linee do campo da zeugo, e ferræ à avvardâ i barcoin da gexa, e giöxie leste à serrâse quande comensa à partia. Into passou l’önô do paise inte sfidde co-i vexin o l’ea affidou à de cabirde che se poemmo ben imaginâ: o contadin de settant’anni co-e brasse de pria, l’òste cagnastron, un figgeu di dissett’anni ch’o core comme unna lippa, o parreco ch’o finze de no sentî e giastemme…
Gh’ea da lettiatua inte ste partie, che comensava a domenega apreuvo à unna bella mangiâ – de quelle con caffé e cicchetto – int’un mondo de confin tra i bricchi e o mâ. Unna poexia poplare che di autoî comme o Fenoglio an sacciuo raccheugge (pe exempio into libbro “Il Paese”); gh’ea, s’accapisce, de rivalitæ mitiche, comme quella tra o piemonteise Augusto Manzo e o ligure Franco Balestra: dixe che e finali do ‘51 e do ’52, quande i doî ean a-o mascimo, seggian stæte lezzendäie. De scommisse da restâ sensa sciou…
Ancheu ballon, balletta e e atre discipliñe pægie son regolæ da-a Federazione Italiana Pallapugno; gh’è o campionou, e serie A e B, eccetera. Ammiando l’albo d’öo, se diæ che guägne ciù de soventi i piemonteixi che i liguri, ma tutti i tempi vëgnan. Resta a domanda do perché a “pilota basca” a l’è conosciua inte tutto o mondo, e a balletta no, ma fòscia l’è giusto coscì.
Lescico
Apreuvo: in seguito
Asbriâ: lanciare
Avvardâ: proteggere
Avvoxâ: celebre
Bande: parti
Barcoin: finestre
Cabirde: combriccole
Cagnastron: corpulento e forzuto
Escì ben che: seppure
Derê: dietro
Ferræ: grate
Giöxie: persiane
Pægie: simili
Pria: pietra
Raccheugge: raccogliere
Sciou: fiato
Serrâse: chiudersi
© Riproduzione riservata
ita_Latn lij_Latn vec_Latn lij_Latn lij_Latn lij_Latn lij_Latn lij_Latn lij_Latn ita_Latn ita_Latn ita_Latn fra_Latn lij_Latn ita_Latn scn_Latn lij_Latn kmr_Latn lmo_Latn vec_Latn mlt_Latn ind_Latn ita_Latn lij_Latn ita_Latn ita_Latn